2018/0233 (COD)

MEDDELELSE FRA KOMMISSIONEN

TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af en forordning om fastlæggelse af "Fiscalisprogrammet" for samarbejde på beskatningsområdet

1.Sagsforløb

Forslag fremsendt til Europa-Parlamentet og Rådet

(dokument COM(2018) 443 final – 2018/0233 COD): 8. juni 2018 Udtalelse afgivet af Det Europæiske Økonomiske og Sociale Udvalg: 17. oktober 2018 Europa-Parlamentets førstebehandlingsholdning vedtaget: 17. april 2019 Ændret forslag fremsendt: Ikke relevant Rådets holdning vedtaget: 10. maj 2021

2.Formålet med Kommissionens forslag

Den 8. juni 2018 vedtog Kommissionen et forslag til Europa-Parlamentets og Rådets forordning om fastlæggelse af "Fiscalisprogrammet" for samarbejde på beskatningsområdet. Det foreslåede program viderefører Fiscalis 2020-programmet og de forudgående programmer, som ydede et væsentligt bidrag til fremme og styrkelse af samarbejdet mellem skattemyndighederne inden for Unionen. Det nye program vil fortsat støtte de nationale skattemyndigheder og forbedre gennemførelsen af skattepolitikken, herunder det administrative samarbejde.

EU's mål om at bekæmpe skattesvig, skatteunddragelse og skatteundgåelse, sikre større skattemæssig retfærdighed og gennemsigtighed og fremme et velfungerende indre marked og konkurrenceevnen kan ikke nås af medlemsstaterne alene.

I den forbindelse er fælles regler, samordning og samarbejde mellem medlemsstaternes skattemyndigheder afgørende for at nå disse mål og imødegå alle dertil knyttede udfordringer. En så høj grad af samarbejde og samordning kan kun opnås med en centraliseret tilgang, ideelt set på EU-plan.

Kommissionens forslag har til formål at støtte skattepolitikken og skattemyndighederne i sikringen af større skattemæssig gennemsigtighed og styrkelsen af administrativt samarbejde, bl.a. gennem udveksling af relevante skatteoplysninger, ved at stille midler og finansiel støtte til rådighed med henblik på administrativ og informationsteknologisk kapacitetsopbygning samt operationelt samarbejde.

Programmet vil fokusere EU's indsats på at etablere effektive mekanismer (og de uundværlige IT-værktøjer) til administrativt samarbejde med det formål at stille effektive redskaber til bekæmpelse af skattesvig, skatteunddragelse og skatteundgåelse til rådighed for de nationale skattemyndigheder.

Inden for rammerne af det administrative samarbejde er de relevante europæiske elektroniske systemer, som giver medlemsstaternes skattemyndigheder mulighed for at udveksle oplysninger, vigtige elementer. Med Fiscalis-programmet ydes medlemsstaterne finansiel og teknisk støtte til disse elektroniske systemer inden for rammerne af det administrative samarbejde på beskatningsområdet i Den Europæiske Union.

I den forbindelse vil Kommissionen og medlemsstaterne sikre, at de europæiske elektroniske systemer, der er omhandlet i forslagets kapitel IV, udvikles og forvaltes på fyldestgørende vis. De vil regelmæssigt koordinere deres respektive interventioner og blive enige om alle de aspekter, der er nødvendige for at sikre, at de europæiske elektroniske systemer er funktionsdygtige, kan sammenkobles og hele tiden forbedres.

En stor del af det foreslåede budget vil blive afsat til aktiviteter til opbygning af IT-kapacitet, selv om det foreslåede program omfatter møder og lignende ad hoc-events, projektbaseret struktureret samarbejde og tiltag til opbygning af menneskelige kompetencer og menneskelig kapacitet, som medlemsstaterne og deres embedsmænd frivilligt kan deltage i. Det overordnede formål med disse tiltag er at styrke det administrative samarbejde og forbedre medlemsstaternes administrative kapacitet på beskatningsområdet.

3.Bemærkninger til Rådets holdning

Rådets holdning som vedtaget under førstebehandlingen afspejler fuldt ud den enighed, som medlovgiverne nåede frem til den 26. marts 2021 (som bekræftet den 30. marts 2021). De væsentligste punkter, der blev opnået enighed om, vedrører følgende:

– Programmets varighed er fra den 1. januar 2021 til den 31. december 2027.

–Programmet har følgende generelle mål: støtte skattemyndigheder og beskatning med henblik på at forbedre det indre markeds funktion, fremme Unionens konkurrenceevne og fair konkurrence i Unionen, beskytte Unionens og dens medlemsstaters finansielle og økonomiske interesser, herunder mod skattesvig, skatteunddragelse og skatteundgåelse, samt forbedre skatteopkrævningen. Programmets specifikke mål er at støtte skattepolitikken og gennemførelsen af EU-retten på beskatningsområdet, fremme samarbejdet mellem skattemyndighederne, herunder udvekslingen af skatteoplysninger, og støtte opbygningen af administrativ kapacitet, herunder menneskelige kompetencer og udvikling og drift af de europæiske elektroniske systemer.